Forseti Hvíta-Rússlands vill lægja öldurnar í samskiptum við Evrópusambandið vegna þúsunda hælisleitenda sem vilja komast frá landi hans yfir til Póllands. Átök brutust út á landamærunum í dag.
Forseti Hvíta-Rússlands vill koma í veg fyrir að samskiptin við Evrópusambandið versni enn frekar vegna hælisleitenda sem vilja komast yfir til Póllands og þaðan til annarra ESB-ríkja. Átök brutust út í dag milli hælisleitenda og pólskra hermanna og lögreglumanna sem gæta landamæranna.
Hvítrússneska ríkisfréttastofan BelTA segir að Alexander Lukashenko forseti hafi lýst því yfir á ríkisstjórnarfundi í dag að þetta svokallaða vandamál mætti ekki skaða samskiptin við Evrópusambandið meira en orðið er. Aðaláherslan væri sú að vernda land og þjóð og koma í veg fyrir átök. Lukashenko og Angela Merkel, fráfarandi kanslari Þýskalands, ræddu stöðuna í gær. Haft er eftir honum að þau hafi verið sammála um að það væri öllum fyrir bestu að lægja öldurnar. Þau hafi raunar aðeins greint á um hvernig hælisleitendurnir komust til Hvíta-Rússlands.
Nokkur þúsund flóttamanna eru enn við landamærin. Hópur úr þeirra röðum kastaði grjóti í dag í pólska hermenn og lögreglumenn, sem reyna nú að koma í veg fyrir að þeir komist yfir landamærin. Þeir svöruðu með því að sprauta á þá með háþrýstidælum. Varnarmálaráðuneytið í Varsjá segir á Twitter að sumir hælisleitendur hafi verið vopnaðir höggsprengjum. Jafnframt kemur fram á Twitter að fjórir hvítrússneskir hermenn hafi í gær reynt að klippa á gaddavír á landamærunum og koma ellefu hælisleitendum yfir til Póllands. Pólsku hermennirnir beittu táragasi og tókst að stöðva áhlaupið.
Forseti Hvíta-Rússlands vill lægja öldurnar í samskiptum við Evrópusambandið vegna þúsunda hælisleitenda sem vilja komast frá landi hans yfir til Póllands. Átök brutust út á landamærunum í dag. 